# Patrouille des Glaciers

La Patrouille des Glaciers (PDG) (Patrulla de les Glaceres) és una carrera d'esquí de travessa que se celebra a Suïssa. És la més important de la seva categoria de tot el món. La seva primera edició data d'abril de 1943.
Realitzada originalment pel coronel Rodolphe Tissières i el capità Roger Bonvin, de l'antiga Brigada de Muntanya suïssa número 10. La finalitat era la comprovació, planificació i millora de la capacitat de lliurament i sacrifici de la tropa en el marc de la mobilització davant la Segona Guerra Mundial.
La competició està organitzada i dirigida per l'Exèrcit suís. Poden prendre part patrulles militars i civils, cadascuna composta de tres atletes. Es poden formar equips mixts d'homes i dones. El 2004, per primera vegada, va guanyar una patrulla no suïssa. El 2010 es va celebrar la catorzena edició (no té periodicitat anual).

## Esdeveniments rellevants

A causa de la guerra, entre 1944 i 1948 no va haver-hi esdeveniments esportius. El 1949 la travessa va ser prohibida a causa d'un accident mortal en el qual 3 homes del Departament Confederal Militar, tercera Patrouille, van perdre la vida en una esquerda d'una glacera del Mont-Miné-Gletscher, no sent trobats fins a vuit dies després. El 1983, amb la intermediació del cap militar d'instrucció Roger Mabillard, es va aixecar la prohibició i el 1984 va haver-hi una nova edició de la travessa.

## Recorreguts

Hi ha dues opcions. Un trajecte muntanyenc extraordinari, llarg i per altures superiors a la mitjana, des de Zermatt fins a Verbier. Un segon trajecte que recorre una distància més curta des d'Arolla a Verbier, també a realitzar en una sola etapa. El recorregut llarg té més de 100 km (53 km en línia recta) amb un desnivell mitjà de 4.000 m per a l'ascens i el recorregut d'esquí. El trajecte que surt d'Arolla recorre una distància de 50 km (27 km en línia recta).
* Sortida 0 km: Zermatt (1616 m)
* 8 km: Refugi de Schönbiel (2.694 m)
* 16 km: Tête Blanche (3.650 m)
* 20 km: Col Bertol (3.268 m) 23 km: Plans de Bertol (2.664 m)
* 28 km: Arolla (1.986 m)
* 33 km: Col de Riedmatten (2.919 m)
* 35 km: Pas du Chat (2.581 m)
* 38 km: La Barma (2.458 m)
* 43 km: Rosablanche (3.160 m)
* 47 km: Col de la Chaux (2.940 m)
* 49 km: Les Ruinettes (2.192 m)
* Arribada 53 km: Verbier (1520 m)
El desnivell total és de 3.994 metres en pujada i 4.090 en descens.

## Reglament
### Categories

Els participants es divideixen en dos grups: civils i militars. Les categories són les següents (reglament de 2006):
* patrulles civils femenines
* patrulles civils masculines o mixtes
** sènior I (suma d'edats de tres patrullers fins a 102 anys)
** sènior II (suma d'edats de tres patrullers comprès entre 103 i 132 anys)
** sènior III (les patrulles restants)
* patrulles militars femenines
* patrulles militars internacionals (només per al recorregut A)
** militars I (suma d'edats de tres patrullers fins a 102 anys)
** militars II (suma d'edats de tres patrullers comprès entre 103 i 132 anys)
** militars III (les patrulles restants)
* patrulles civils internacionals femenines (només per al recorregut A2)
* patrulles civils internacionals masculines (només per al recorregut A2)

### Material

Casa patrulla ha d'estar equipada amb el següent material (reglament de 2006):
* un piolet de mínim 50 cm
* una brúixola, un altímetre
* tres arnesos d'escalada
* guants, capells, un sac
* una soga d'almenys 30 metres de llarg, una pala per a neu
* esquís amb vores metàl·liques
* pells de foca
* tres llanternes frontals, farmaciola d'urgència, ulleres
* tres dispositius de detecció de víctimes d'allaus

## Referències

* ↑ Défago, Claude. «SAC - CAS: Die Geschichte der Skitourenrennen», 17-02-2012. Arxivat de l'original el 2012-02-17. [Consulta: 27 juliol 2020].
* ↑ «Übersichtsplan AV-Karten-Die Alpenvereinskarten auf einen Blick - Alpenvereinskarten - Hütten & Touren - Deutscher Alpenverein (DAV)». [Consulta: 27 juliol 2020].